- 4 -
Broj: Ppž-528/24


		

 
	Republika Hrvatska
	

	Visoki prekršajni sud Republike Hrvatske
	

	Zagreb
	                   Broj: Ppž-528/2024      



U    I M E    R E P U B L I K E   H R V A T S K E
[bookmark: _GoBack]
P R E S U D A

           Visoki prekršajni sud Republike Hrvatske, u vijeću sastavljenom od sudaca: Mladena Genca kao predsjednika vijeća, te Sanje Gospočić i Tomislava Tomašića, kao članova vijeća, uz sudjelovanje više sudske savjetnice – specijalistice Sanje Radeljak, kao zapisničarke, u prekršajnom postupku protiv okrivljenika Investprojekt  d.o.o., Zagreb, kao pravne osobe, i Josipa Galinca, kao odgovorne osobe, zbog prekršaja iz članka 42. stavka 1. točke 33. i stavka 2. Zakona o računovodstvu ("Narodne novine", broj: 78/15., 134/15., 120/16., 116/18.), odlučujući o žalbi okrivljenika Investprojekt  d.o.o., Zagreb, kao pravne osobe, i Josipa Galinca, kao odgovorne osobe, podnesenoj protiv presude Općinskog prekršajnog suda u Zagrebu, od 13. studenog 2023., broj: 5. Pp-2493/2023, na sjednici vijeća održanoj 28. siječnja 2026., 

p r e s u d i o   j e 

I	Odbija se kao neosnovana žalba okrivljenika Investprojekt  d.o.o., Zagreb, kao pravne osobe, i Josipa Galinca, kao odgovorne osobe, i potvrđuje se pobijana presuda.

II	Na temelju odredbe članka 138. stavka 2. točke 3. podtočke c) Prekršajnog zakona ("Narodne novine", broj: 107/07., 39/13., 157/13., 110/15., 70/17., 118/18., 114/22.), okrivljenici Investprojekt  d.o.o., Zagreb, kao pravna osoba, i Josip Galinec, kao odgovorna osoba, obvezni su naknaditi paušalni iznos troškova ovog drugostupanjskog prekršajnog postupka u iznosu od po 20,00 eura (dvadeset eura), svaki, u roku od 15 (petnaest) dana od dana primitka ove presude.


Obrazloženje


1. Prvostupanjskom presudom okrivljenici su proglašeni krivima i, uz 
primjenu članka 37. Prekršajnog zakona, kažnjeni novčanom kaznom, i to: Investprojekt  d.o.o., Zagreb, kao pravna osoba, u iznosu od 265,45 eura (dvjestošezdesetpet eura i četrdesetpet centi) / 2.000,00 kn, a Josip Galinec, kao odgovorna osoba, u iznosu od 26,54 eura (dvadesetšest eura i pedesetčetiri centa) / 200,00 kn, zbog prekršaja iz članka 42. stavka 1. točke 33. i stavka 2. Prekršajnog zakona, činjenično opisanog u izreci presude.

2. Istom presudom okrivljenici su oslobođeni plaćanja troškova prekršajnog 
postupka iz članka 138. stavka 2. točke 3. Prekršajnog zakona.

3. Protiv navedene presude okrivljenici Investprojekt  d.o.o., Zagreb, kao 
pravna osoba, i Josip Galinec, kao odgovorna osoba, pravodobno su podnijeli žalbu zbog, kako navode, svih žalbenih razloga, a posebno zbog odluke o prekršajnopravnoj sankciji, navodeći u bitnome da je u konkretnom slučaju trebalo primijeniti odredbu članka 38. Prekršajnog zakona, odnosno osloboditi ih od kazne. 
	
4. Žalitelji predlažu da se iz razloga navedenih u žalbi, žalba prihvati.

5. Žalba nije osnovana.

6. Rješavajući predmet i ispitujući pobijanu presudu u smislu odredbe 
članka 202. Prekršajnog zakona ("Narodne novine", broj: 107/07., 39/13., 157/13., 110/15., 70/17., 118/18. i 114/22.), uz ocjenu navoda žalbe, Visoki prekršajni sud Republike Hrvatske je utvrdio da presudom nisu na štetu okrivljenika povrijeđene odredbe materijalnog prekršajnog prava i da u predmetu nije nastupila zastara prekršajnog progona, kao i da nisu počinjene bitne povrede odredaba prekršajnog postupka iz članka 195. stavka 1. točke 6., 7., 9. i 10. Prekršajnog zakona, na koje povrede ovaj sud pazi po službenoj dužnosti. 

7. Naime, prvostupanjski sud je, na temelju provedenog prekršajnog 
postupka, odnosno svih dokaza provedenih na glavnoj raspravi, osnovano zaključio da su okrivljenici ostvarili bitna obilježja prekršaja koji im se stavlja na teret izrekom pobijane presude, pri čemu je za okrivljenje iz izreke pobijane presude dao valjane razloge o odlučnim činjenicama koje u cijelosti prihvaća i ovaj sud. 

8. Stoga, navodi koje žalitelji ističu u žalbi nisu od utjecaja niti žalitelje 
ekskulpiraju od prekršajne odgovornosti za počinjeni prekršaj, jer je u postupku nesporno utvrđeno da okrivljenici nisu dostavili FINA-i na području Republike Hrvatske ili putem internetskog servisa uz korištenje digitalnog certifikata, najkasnije u roku od šest mjeseci od zadnjeg dana poslovne godine, odnosno do 30. lipnja 2022. godine, radi javne objave godišnji financijski izvještaj s ostalom propisanom dokumentacijom, za prethodnu poslovnu 2021. godinu, čime su počinili prekršaj kažnjiv po članku 42. stavak 1. točka 33. i stavak 2. Zakona o računovodstvu. Uvidom u Izvadak iz registra godišnjih financijskih izvještaja za 2021.g. od dana 20.01.2023.g. nesporno je utvrđeno da okrivljenici do tada nisu dostavili FINA-i godišnji financijski izvještaj za javnu objavu. 

9. Kako, dakle, u konkretnom slučaju do navedenog datuma okrivljenici nisu 
ispunili svoju obvezu, ovaj sud smatra da je prvostupanjski sud okrivljenike osnovano proglasio krivima zbog prekršaja koji im je stavljen na teret optužnim prijedlogom, a za što je dao valjane razloge, te da okrivljenici nisu svojim žalbenim navodima ničim doveli u sumnju pravilnost i zakonitost iste odluke, tako da nije došlo do povrede materijalnog prekršajnog prava, niti je počinjena bitna povreda odredaba prekršajnog postupka.

10.  Nadalje, predviđena novčana kazna za inkriminirani prekršaj u vrijeme 
počinjenja djela bila je propisana za poduzetnika, pravnu osobu u rasponu od 10.000,00 do 100.000,00 kuna, a za počinitelja odgovornu osobu poduzetnika u rasponu od 5.000,00 do 20.000,00 kuna, kao tada službenoj valuti Republike Hrvatske, a Zakon o izmjenama Zakona o računovodstvu („Narodne novine“, broj: 114/22.), koji je stupio na snagu 1. siječnja 2023.g. sada propisuje kazne za pravnu osobu u iznosu od 1.320,00 eura do 13.270,00 eura, a za odgovornu osobu u iznosu od 660,00 eura do 2.650,00 eura. Prvostupanjski sud je, cijeneći otegotne okolnosti (u međuvremenu je, do donošenja ove presude, nastupila rehabilitacija u smislu odredbe članka 77. stavka 2. i 3. Prekršajnog zakona, na koju ovaj sud pazi po službenoj dužnosti, sukladno odredbi članka 250. stavka 2. Prekršajnog zakona) i olakotne okolnosti, okrivljenicima, uz primjenu članka 37. Prekršajnog zakona, izrekao novčane kazne ispod zakonom propisanog minimuma za predmetni prekršaj.

11.  Ovaj sud  je utvrdio da su izrečene novčane kazne okrivljenicima pravilne 
i zakonite, te da su primjerene težini počinjenog prekršaja, stupnju krivnje okrivljenika, opasnosti djela i svrsi kažnjavanja (članak 36. Prekršajnog zakona), pa se ne nalazi zakonska osnova za daljnjim ublažavanjem novčanih kazni. Prema uvjerenju ovog suda ovako izrečenim novčanim kaznama ostvariti će se svrha prekršajnog postupka pa tako i svrha specijalne i generalne prevencije.

12. Također, kako zakon izričito ne propisuje da će se okrivljenik za počinjeni 
prekršaj osloboditi od kazne (članak 38. stavak 1. Prekršajnog zakona) niti su po mišljenju ovog drugostupanjskog suda ispunjeni uvjeti koji bi mogli opravdati fakultativno oslobođenje od kazne (članak 38. stavak 2. Prekršajnog zakona), bez osnove je prijedlog okrivljenika da se primijeni institut oslobođenja od kazne.
 
13.  Odluka o troškovima prvostupanjskog postupka na zakonu je utemeljena. 

14.  Kako je odredbom članka 138. stavka 2. točke 3. podtočke c) 
Prekršajnog zakona propisano da troškovi prekršajnog postupka obuhvaćaju i paušalni iznos troškova prekršajnog postupka Visokog prekršajnog suda Republike Hrvatske kada je donio odluku kojom je pravomoćno utvrđena prekršajna odgovornost okrivljenika, ako je odlučivao o žalbi okrivljenika, to su na temelju članka 139. stavka 3. i 5. Prekršajnog zakona, obvezani okrivljenici na naknadu paušalnog iznosa troškova ovog drugostupanjskog suda (točka II izreke ove presude), uzimajući u obzir složenost i duljinu postupka. 

15. Zbog navedenog, odlučeno je kao u izreci.

16. Ova presuda je pravomoćna.


U Zagrebu, 28. siječnja 2026.


	Zapisničarka:
	
	Predsjednik vijeća:

	
	
	

	Sanja Radeljak, v.r.
	
	Mladen Genc, v.r.


	


Presuda se dostavlja Općinskom prekršajnom sudu u Zagrebu, u 5 otpravaka: za spis, okrivljenike i tužitelja.


                                                           Za točnost otpravka - ovlašteni službenik
                                                                 Upraviteljica zajedničke sudske pisarnice:

	                     Edita Vrkljan

